## Odluka o izmjenama i dopunama Odluke o superviziji grupe kreditnih institucija na konsolidiranoj osnovi

### NN 2/2010 (4.1.2010.), Odluka o izmjenama i dopunama Odluke o superviziji grupe kreditnih institucija na konsolidiranoj osnovi

2 04.01.2010 Odluka o izmjenama i dopunama Odluke o superviziji grupe kreditnih institucija na konsolidiranoj osnovi

HRVATSKA NARODNA BANKA

23

Na temelju članka 161. stavka 1. i članka 295. Zakona o kreditnim institucijama (»Narodne novine«, broj 117/2008., 74/2009. i 153/2009.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.), guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O SUPERVIZIJI GRUPE KREDITNIH INSTITUCIJA NA KONSOLIDIRANOJ OSNOVI

Članak 1.

U Odluci o superviziji grupe kreditnih institucija na konsolidiranoj osnovi (»Narodne novine«, br. 1/2009. i 75/2009.) u članku 16. stavci 3. do 8. mijenjaju se i glase:

„(3) Konsolidirana izloženost grupe kreditnih institucija u RH prema jednoj osobi ili grupi povezanih osoba, nakon primjene tehnika smanjenja kreditnog rizika, ne smije prelaziti 25 posto konsolidiranoga jamstvenoga kapitala te grupe.

(4) Iznimno od stavka 3. ovoga članka, kada je grupa kreditnih institucija u RH izložena prema kreditnoj instituciji ili investicijskom društvu i grupi s njima povezanih osoba, ta konsolidirana izloženost ne smije prelaziti veći od sljedeća dva iznosa:

– iznos od 25 posto konsolidiranog jamstvenog kapitala te grupe ili

– iznos od 3 milijuna kuna.

(5) U slučaju iz stavka 4. ovoga članka ukupna konsolidirana izloženost grupe kreditnih institucija u RH prema povezanim osobama koje nisu kreditna institucija ili investicijsko društvo, nakon primjene tehnika smanjenja kreditnog rizika, ne smije prelaziti 25 posto konsolidiranoga jamstvenog kapitala te grupe.

(6) U slučaju iz stavka 4. ovoga članka, ako je iznos od 3 milijuna kuna veći od 25 posto konsolidiranoga jamstvenoga kapitala grupe kreditne institucije u RH, iznos konsolidirane izloženosti prema drugoj kreditnoj instituciji ili investijskom društvu i grupi s njima povezanih osoba nakon primjene tehnika smanjenja kreditnog rizika, ne smije prelaziti iznos od 100 posto konsolidiranog jamstvenoga kapitala grupe kreditnih institucija u RH odnosno iznos od 3 milijuna kuna, ovisno o tome koji je iznos manji.

(7) Iznimno od odredbi stavaka 3. do 6. ovoga članka, konsolidirana izloženost grupe kreditnih institucija u RH nakon primjene tehnika smanjenja kreditnog rizika prema osobi iz članka 153. Zakona o kreditnim institucijama ili grupi s njom povezanih osoba ne smije prelaziti 10 posto konsolidiranoga jamstvenoga kapitala grupe kreditnih institucija u RH.

(8) Zbroj svih konsolidiranih velikih izloženosti grupe kreditnih institucija u RH ne smije prelaziti 600 posto konsolidiranoga jamstvenoga kapitala grupe kreditnih institucija u RH.«.

Iza stavka 8. dodaju se stavci 9. do 11., koji glase:

»(9) Zbroj svih konsolidiranih izloženosti grupe kreditnih institucija u RH prema osobama u posebnom odnosu iz članka 153. Zakona o kreditnim institucijama ne smije prelaziti 50 posto konsolidiranoga jamstvenoga kapitala grupe kreditnih institucija u RH.

(10) Ograničenja propisana u stavcima 7. i 9. ove Odluke ne odnose se na konsolidiranu izloženost grupe kreditnih institucija u RH prema nadređenom društvu nadređene kreditne institucije, njoj podređenim društvima i s njima povezanim osobama.

(11) Na ukupnu konsolidiranu izloženost iz stavka 10. ovoga članka primjenjuju se ograničenja propisana stavcima 3. do 6. i stavkom 8. ovoga članka.«.

Članak 2.

Na dan prijama Republike Hrvatske u Europsku uniju u članku 16. Odluke o superviziji grupe kreditnih institucija na konsolidiranoj osnovi (»Narodne novine«, br. 1/2009. i 75/2009.) koji je izmijenjen člankom 1. ove Odluke, stavci 7., 8. i 9. prestaju važiti.

Članak 3.

Ova Odluka objavljuje se u »Narodnim novinama«, a stupa na snagu 31. ožujka 2010.

O. br. 6-020/01-10/ŽR

Zagreb, 4. siječnja 2010.

Guverner
Hrvatske narodne banke
dr. sc. Željko Rohatinski, v. r.

Odluka, NN 2/2010-23